CELEX: 32020D1802
Language: fi
Date: 2020-11-27 00:00:00
Title: Komission päätös (EU) 2020/1802, annettu 27 päivänä marraskuuta 2020, organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä) annetun Euroopan parlamentin ja neuvoston asetuksen (EY) N:o 1221/2009 mukaisen, EMAS-järjestelmään liittymisen edellyttämät vaiheet esittävän käyttäjän käsikirjan muuttamisesta (tiedoksiannettu numerolla C(2020) 8151) (ETA:n kannalta merkityksellinen teksti)

1.12.2020   
               
               
                  FI
               
               
                  Euroopan unionin virallinen lehti
               
               
                  L 402/51
               
            
         KOMISSION PÄÄTÖS (EU) 2020/1802,
         annettu 27 päivänä marraskuuta 2020,
         organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä) annetun Euroopan parlamentin ja neuvoston asetuksen (EY) N:o 1221/2009 mukaisen, EMAS-järjestelmään liittymisen edellyttämät vaiheet esittävän käyttäjän käsikirjan muuttamisesta
         
            
               (tiedoksiannettu numerolla C(2020) 8151)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä) ja asetuksen (EY) N:o 761/2001 ja komission päätösten 2001/681/EY ja 2006/193/EY kumoamisesta 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 1221/2009 (1) ja erityisesti sen 46 artiklan 5 kohdan,
         sekä katsoo seuraavaa:
         
                     (1)
                  
                  
                     Organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä) annetun Euroopan parlamentin ja neuvoston asetuksen (EY) N:o 1221/2009 mukaisen, EMAS-järjestelmään liittymisen edellyttämät vaiheet esittävän käyttäjän käsikirjan muuttamisesta 6 päivänä joulukuuta 2017 annetun komission päätöksen (EU) 2017/2285 (2) liitteessä I olevassa 2.4.3 kohdassa määritellään otantamenetelmän käyttöä koskevat vaatimukset todennettaessa useita toimipaikkoja käsittäviä organisaatioita.
                  
               
                     (2)
                  
                  
                     Päätöksen (EU) 2017/2285 liitteessä I olevan käyttäjän käsikirjan 2.4.3.3 kohdan a alakohdassa määritellään toimialat, joilla useita toimipaikkoja käsittävien organisaatioiden todentaminen käyttämällä otantamenetelmää on sallittua (taulukko 9).
                  
               
                     (3)
                  
                  
                     Käyttäjän käsikirjan 2.4.3.3 kohdan b alakohdassa määritellään toimialat, joilla useita toimipaikkoja käsittävien organisaatioiden todentaminen käyttämällä otantamenetelmää voidaan sallia kokeiluhankkeissa (taulukko 10), ja täsmennetään, että kokeiluhankkeen jälkeen ja kokeiluhankkeen arvioinnin perusteella EMAS-komitea voi suositella toimialan sisällyttämistä niiden toimialojen luetteloon, joilla otantamenetelmän käyttö on sallittua (taulukko 9).
                  
               
                     (4)
                  
                  
                     Saksassa on toteutettu kaksi kokeiluhanketta taulukossa 10 luetelluilla toimialoilla; yksi hanke vähittäiskaupan alalla (NACE-koodi 47.1) ja yksi hanke sosiaalihuollon laitospalvelujen (NACE-koodi 87) ja sosiaalihuollon avopalvelujen (NACE-koodi 88) alalla. Näiden kokeiluhankkeiden arviointi esiteltiin EMAS-komitealle.
                  
               
                     (5)
                  
                  
                     Kokeiluhankkeiden arvioinnin perusteella EMAS-komitea suositteli, että kyseiset toimialat sisällytetään niiden toimialojen luetteloon, joilla useita toimipaikkoja käsittävien organisaatioiden todentaminen käyttämällä otantamenetelmää on sallittua (taulukko 9).
                  
               ON HYVÄKSYNYT TÄMÄN PÄÄTÖKSEN:
         
            1 artikla
            NACE-koodit 47.1, 87 ja 88 ovat toimialoja, joilla sallitaan useita toimipaikkoja käsittävien organisaatioiden todentaminen käyttämällä otantamenetelmää. Sen vuoksi nämä toimialat siirretään käyttäjän käsikirjan liitteessä I olevasta taulukosta 10 taulukkoon 9.
         
         
            2 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 27 päivänä marraskuuta 2020.
            
               
                  Komission puolesta
               
               Virginijus SINKEVIČIUS
               
                  Komission jäsen
               
            
         
         
            (1)  EUVL L 342, 22.12.2009, s. 1.
         
            (2)  EUVL L 328, 12.12.2017, s. 38.